(ٹَچ اِسکرین)
مجیب آزاد
۔۔۔۔۔۔۔۔۔۔۔
آزمان ءِ وال پیپر ءَ بدل بکن
تیاب ءِ چولاں دَست بگر یلہ دئے کوہ ءُ جنگلاں
بزور رنگاں موسمانی کوھنیں چھراں نوک کن
نوک کن زندگی ءِ درائیں ژندیں پیتیاں
وشیاں ، ابیتکیاں
بدل کتیناں درد ءُ رنج
ھور ءُ سنج
بزور ملکموت ءَ ھاکی بان ءِ زردیں کُنٹ ءَ درنج
بدل کن چاریں نیمگاں
زِر ءَ چہ کوراں کَش رواں دئے گوں مُرگے ءَ
گوات ءِ راھاں گَٹ کن
مَٹ کن
روچ ءِ پد کروتکیناں
پیتکیناں اے کوھنیں راہ ءُ نوکیں راہ رند اِتیں
کُتب چو دُزیں پیشی ءَ رَد ءُ بَڈ کتیں
ءُ دور داتیں کورے ءَ
ششت ءُ ساپ کتیں ھمک نشان
اے آزماں
بدل بکن ھزار سالی راہ ءُ رھسرانی منزلاں
چَپ ءُ راست ءِ میان ءَ رُستگیں اَپوگی پندلاں
ھزار کرنی ماناں کہ لبز ءِ کید ءَ رُستگاں
نوں تستگاں
بدل بکن درائیں کسھانی آسراں
اصحاب الکہف جَھسراں
نوکیں راھے سر گراں
نوکیں جاھے سر گراں
پءَا بیا کوہ ءِ طور ءَ پہ من شھم بدئے
من ءَ را نوکیں چم بدئے